KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2024. augusztus 23-i rendkívüli ülésére)


TÁRGY: 	A 2. SZÁMÚ FELNŐTT HÁZIORVOSI KÖRZET MŰKÖDTETÉSE


A Képviselő-testület 90/2018. számú Képv.testületi határozata alapján a kiskőrösi 2. számú felnőtt háziorvosi körzet területi ellátási kötelezettséggel történő működtetését 2018. december 1. napja óta a Juniper-Med Egészségügyi Szolgáltató Korlátolt Felelősségű Társaság (székhelye: 6200 Kiskőrös, Petőfi Sándor út 14., cégjegyzékszám: 03 09 132110, adószám:26548085) biztosítja dr. Schütz Nikolett háziorvos személyes közreműködésével.

Dr. Schütz Nikolett háziorvos, a Juniper-Med Egészségügyi Szolgáltató Korlátolt Felelősségű Társaság (a továbbiakban: Kft.)  ügyvezetője Kiskőrös Város Önkormányzata és a Kft. között a kiskőrösi 2. számú felnőtt háziorvosi körzet területi ellátási kötelezettséggel történő működtetésére létrejött feladat-ellátási szerződést 2024. április 1. napjával, várható költözése miatt felmondta, a feladat-ellátási szerződés 2024. szeptember 30. napjával megszűnik.

Az önálló orvosi tevékenységről szóló 2000. évi II. törvény szerint a praxisjog a praxiskezelő – az Országos Kórházi Főigazgatóság – által a háziorvos részére adott önálló orvosi tevékenység nyújtására jogosító engedélyben foglalt jog, amely alapján önálló orvosi tevékenység területi ellátási kötelezettséggel, meghatározott körzetben végezhető.
A praxisjog olyan személyhez kapcsolódó vagyoni értékű jog, amely jogszabályban meghatározott feltételek fennállása esetén elidegeníthető és folytatható.

Az önálló orvosi tevékenységről szóló 2000. évi II. törvény végrehajtásáról szóló 313/2011. (XII.23.) Kormányrendelet 13/A. § (1) bekezdése alapján dr. Schütz Nikolett háziorvosnak a 2. számú felnőtt háziorvosi körzethez kapcsolódó praxisjog elidegenítésére a feladat-ellátási szerződés megszűnését követő 6 hónap alatt van lehetősége. Dr. Schütz Nikolett 2025. március 31. napjáig élhet ezzel a jogával. Amennyiben a praxisjog elidegenítésére nyitva álló határidő eredménytelenül telik el, a határidő leteltét követő nappal a praxisengedélyt vissza kell vonni.

2024. október 1. napjától az ellátás folyamatossága érdekében előreláthatólag a praxis betöltéséig az Önkormányzatnak – mint az egészségügyi ellátás nyújtására kötelezettnek – kell gondoskodnia a feladat helyettesítéssel történő ellátásáról.

A helyettesítendő körzet rendelési idejét az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999.(III.3.) Korm. rendelet 7/A.§-a határozza meg. Ennek értelmében az alapellátási szolgálat helyettesítéssel történő ellátása esetén a helyettesítő orvos a körzetének rendelési idején túl köteles a helyettesítéssel ellátott szolgálatra megállapított rendelési időnek legalább az 50%-át teljesíteni. Jelenleg a 2. számú felnőtt háziorvosi körzetben a rendelési idő heti 20 óra. Tekintettel kell lenni a háziorvosi, házi gyermekorvosi és fogorvosi tevékenységről szóló 4/2000. (II.25.) EüM. rendelet 2. § (2) bekezdésére is, amely szerint a folyamatos ellátás keretében a háziorvos hetente legkevesebb 15 órát, de munkanapokon naponta legkevesebb 2 órát rendel.


A KELVITIA Egészségügyi Szolgáltató Korlátolt Felelősségű Társaság (székhely: 6200 Kiskőrös, Hunyadi János utca 1.C. lpház. fszt.3.) ügyvezetője Nemesné Dr. Kelemen Valéria háziorvostan szakorvos úgy nyilatkozott, hogy 2024. október 1. napjától személyes közreműködésével biztosítja a 2. számú felnőtt háziorvosi körzet helyettesítéssel történő ellátását és a helyettesítés ideje alatt a 2. számú felnőtt háziorvosi körzetben dolgozó két ápoló foglalkoztatását.
Nemesné Dr. Kelemen Valéria háziorvostan szakképesítése megfelel a háziorvosi, házi gyermekorvosi és fogorvosi tevékenységről szóló 4/2000.(II.25.) EüM. rendelet 11. §-ában a háziorvokra meghatározott képesítési felteleknek.
A feladat-ellátás továbbra is a Kiskőrös, Petőfi Sándor út 14. szám alatt található, a DLB Holding Kft. (6200 Kiskőrös, Petőfi Sándor út 14.) tulajdonában lévő ingatlanban elhelyezkedő, Kiskőrös Város Önkormányzata használatában lévő orvosi rendelő helyiségben történne.

A fentiek alapján a folyamatos betegellátás érdekében javaslom, hogy a Képviselő-testület a határozat-tervezet szerint döntsön.

Kiskőrös, 2024. augusztus 21.



                                                                                     				Domonyi László sk.
                                                                                          				    polgármester






HATÁROZAT-TERVEZET


A Képviselő-testület

1. egyetért azzal, hogy 2024. október 1. napjától a 2. számú felnőtt háziorvosi körzetet – legfeljebb a 2. számú felnőtt háziorvosi körzet betöltéséig – helyettesítéssel az Egészségügyi, Gyermekjóléti és Szociális Intézmény (6200 Kiskőrös, Árpád u. 8.) működtesse.

2. felhatalmazza az Egészségügyi, Gyermekjóléti és Szociális Intézmény vezetőjét a KELVITIA Egészségügyi Szolgáltató Korlátolt Felelősségű Társasággal (székhely: 6200 Kiskőrös, Hunyadi János utca 1.C. lpház. fszt.3.) – Nemesné dr. Kelemen Valéria szakorvos (alapnyilvántartási száma: 61940) személyes közreműködésével – az 1. pont szerinti feladat ellátása tárgyában a határozat melléklete szerinti megbízási szerződés aláírására.

3. felkéri az Egészségügyi, Gyermekjóléti és Szociális Intézmény vezetőjét, hogy a 2. számú felnőtt háziorvosi körzet helyettesítéssel történő működtetéséhez a szükséges engedélyeket szerezze be 

Felelős: 	polgármester, Egészségügyi, Gyermekjóléti és Szociális Intézmény vezetője
Határidő: 	2024.október 1.

